दो इनुइत स्त्रियाँ और बच्चा
उत्तरी अमेरिका और ग्रीनलैंड में विभिन्न इनुइत भाषाओँ का फैलाव
अलास्का के बैरो शहर में 'नालुकाताक़'​ नामक त्यौहार पर नाचते इनुइत
**इनुइत** (इनुकतितुत: ᐃᓄᐃᑦ, अंग्रेज़ी: Inuit) ग्रीनलैंड, कनाडा, संयुक्त राज्य अमेरिका और रूस के सुदूर उत्तर में स्थित बर्फ़ीले आर्कटिक इलाक़ों में बसने वाली कुछ मानव जातियों का सामूहिक नाम है। इनुइतों में बहुत सी भिन्न उपजातियाँ हैं लेकिन इन सभी में आपसी समानताएँ और सम्बन्ध हैं। 'इनुइत' एक बहुवचन शब्द है और एक व्यक्ति को 'इनुक' (Inuk) कहा जाता है। पुराने ज़माने में इनुइत लोगों को 'एस्किमो' (Eskimo) बुलाया जाता था लेकिन बहुत से इनुइत लोग इसे अपमानजनक शब्द मानते हैं इसलिए अब इस जाती को आमतौर पर 'इनुइत' ही कहा जाता है। 'इनुइत' शब्द का अर्थ 'लोग' है।

इतिहास
------

पिछले हिमयुग (आइस एज) के दौरान समुद्रों का बहुत सा पानी बर्फ़ के रूप में जमा हुआ होने से समुद्र-तल आज से नीचे था। आधुनिक युग में एशिया के सुदूर पूर्वोत्तर के साइबेरिया क्षेत्र और उत्तर अमेरिका के सुदूर पश्चिमोत्तर अलास्का क्षेत्र के बीच समुद्र है। हिमयुग के दौरान समुद्र-तल नीचे होने से इन दोनों के बीच एक बेरिनजिया (Beringia) नामक ज़मीनी इलाक़ा था जो अब समुद्र के पानी के नीचे है। आधुनिक इनुइतों के पूर्वज एशिया से चले और उन्होंने १००० ईसापूर्व के आसपास बेरिनजिया पार किया और उत्तरी अमेरिकी महाद्वीप में आ पहुँचे। वहाँ पश्चिमी अलास्का में उन्होंने एक समाज बनाया जिसे इतिहासकार थ्यूल संस्कृति (Thule culture) कहते हैं। यहाँ से वे पूर्व की ओर उत्तरी कनाडा के पूरे आर्कटिक इलाक़े में फैल गए। वहाँ थ्यूलों से पहले ही एक जाति बसी हुई थी जिनके समाज को इतिहासकार 'डोरसेट संस्कृति' (Dorset culture) के नाम से बुलाते हैं। यह डोरसेट जाति थ्यूलों के फैलाव के आगे टिक नहीं पाई और विलुप्त हो गई। डोरसेटों का वर्णन आधुनिक इनुइत मिथ्य-कथाओं में मिलता है, जिसमें उन्हें एक 'भीमकाय' या 'दानवीय' जाति कहा जाता है। इस से इतिहासकार अंदाज़ा लगते हैं कि डोरसेट लोग कद-बुत में ज़रूर थ्यूलों से बड़े रहे होंगे।

पूरे उत्तरी कनाडा के बर्फ़ीले इलाक़ों पर फैलने के बाद, इन थ्यूलों के वंशज इनुइत १३०० ईसवी तक ग्रीनलैंड पर भी पहुँचकर बस चुके थे। इनकी संस्कृति और तकनीकें पूरी तरह इस बर्फ़-ढके इलाक़े के अनुकूल बन चुकी थीं। इनसे दक्षिण में रहने वाली जातियाँ इनके क्षेत्रों पर कभी भी स्थाई नियंत्रण नहीं कर पाई और न ही इनुइत अपने से दक्षिण में स्थित उप-आर्कटिक (subarctic) इलाक़ों के कम ठन्डे क्षेत्रों पर फैल पाए। फिर भी वे अपने दक्षिणी पड़ोसियों के साथ व्यापार करते थे और उनसे लड़ाई-झड़पें होती रहती थीं। इसी १०००-१३०० ईसवी काल में इनका संपर्क उत्तरी यूरोप की वाइकिंग जाति से भी हुआ। १७वीं सदी के बाद जब यूरोप से लोग आकर उत्तर अमेरिका में बसने लगे और रूस साइबेरिया में विस्तृत हुआ तो उसके बाद से इनुइतों का यूरोपीयों से संपर्क लगातार बढ़ता गया।

इनुइत क्षेत्र और उपजातियाँ
--------------------------

* कनाडा में इनुइत उस देश के पूरे उत्तरी आर्कटिक क्षेत्र में बसे हैं। इसके अलावा वे 'नूनावुत' (Nunavut) नामक उप-आर्कटिक प्रांत में, कुबेक प्रांत (Quebec) के उत्तरी एक-तिहाई इलाक़े में, लैब्रेडोर के नूनातसियावुत (Nunatsiavut) और नूनातुकावुत​ (Nunatukavut) क्षेत्रों में और पश्चिमोत्तरी क्षेत्रों (Northwest Territories) के कई भागों में बसते हैं।
* संयुक्त राज्य अमेरिका में इनुइत अलास्का के नोर्थ स्लोप (North Slope) क्षेत्र में और छोटे डायमीड​ द्वीप (Little Diomede Island) पर रहते हैं।
* ग्रीनलैंड में इनुइत पूरे द्वीप पर बसे हैं। यहाँ के इनुइत डेनमार्क के नागरिक हैं लेकिन यूरोपीय संघ के नहीं। ग्रीनलैंड के इनुइतों को 'कलालित' (Kalaallit) कहा जाता है। इनके पूर्वज उत्तरी कनाडा से आये थे।
* रूस में उनुइत केवल बड़े डायोमीड द्वीप (Big Diomede Island) पर रहते हैं।

इन्हें भी देखें
---------------

* हिमयुग
* ग्रीनलैंड

सन्दर्भ
-------

1. ↑  Welcome to the Inuit Circumpolar Council Archived 2012-06-25 at the Wayback Machine, Inuitcircumpolar.com, Accessed 2011-01-24
2. ↑  The Hunters of the Arctic Archived 2012-03-23 at the Wayback Machine, bambusspiele.de, Accessed 2008-01-07
3. ↑  101. *Nunavut Handbook* Archived 2006-05-29 at the Wayback Machine, Qaummaarviit Historic Park
4. ↑  Maps of Inuit Nunaat (Inuit Regions of Canada) Archived 2011-02-17 at the Wayback Machine, Itk.ca, Accessed 2011-02-25}}